《赠王飞伯杂言一首》
金朝·李献能

东风吹客衣，败絮逐风飞。晓雪没寒荠，无物充朝饥。

空箪啧啧号饥鼠，饕虱蠕蠕缘破裤。人生岂是犬与鸡，终岁区区守门户。

游说万乘苦不早，仪秦殆是穿窬盗。六国印，千金车，满眼荣华镜中老。

孔子聘列国，孟轲游齐梁。能令千载后，名与日月光。

男儿生世不虚生，死恨身后无声名。不然鸣玉游紫京，不然著书谈六经。

九日可射天可补，鞭笞百蛮作降虏。离骚一篇亦不恶，雄笔盘盘映千古。

君不见彩凤翔丹霄，一鸣应九韶。寸云起泰山，霖雨满人间。

丈夫穷达果在天，安用儿女得志相歆羡，失志相悲怜。

仰天大笑出门去，四海今谁鲁仲连。

作者简介：（1190—1232）河中人，字钦叔。苦学博览，尤长于四六文。宣宗贞祐三年进士第一。授应奉翰林文字，在翰苑凡十年，迁修撰。哀宗时，充河中帅府经历官。蒙古兵破城，奔陕州，权左右司郎中，兵变遇害。